b"\n_START_ARTICLE_\nClassificaci\xc3\xb3 Decimal Universal\n_START_PARAGRAPH_\nLa Classificaci\xc3\xb3 Decimal Universal (CDU) \xc3\xa9s un sistema de classificaci\xc3\xb3 bibliogr\xc3\xa0fica que compr\xc3\xa8n totes les disciplines del coneixement hum\xc3\xa0 i la seva producci\xc3\xb3. Va ser desenvolupat a finals del segle XIX pels juristes belgues Paul Otlet i Henri La Fontaine, fundadors de l'Institut Internacional de Bibliografia, a partir de l'adaptaci\xc3\xb3 de la Classificaci\xc3\xb3 Decimal de Melvil Dewey. Des del 1905 s'ha anat modificant i ampliant per actualitzar-se, i ha estat un dels sistemes m\xc3\xa9s utilitzats i tradu\xc3\xafts en l'\xc3\xa0mbit bibliogr\xc3\xa0fic._NEWLINE_A Catalunya, el sistema decimal fou adoptat en la classificaci\xc3\xb3 de llibres de la Biblioteca de Catalunya, per acord de l'Institut d'Estudis Catalans, essent la primera gran biblioteca a l'Estat Espanyol en adoptar-la. Jordi Rubi\xc3\xb3 i Balaguer va realitzar l'any 1920 una primera adaptaci\xc3\xb3 de la CDU i el 1938 una segona. Posteriorment, en continu\xc3\xa0 l'obra el seu fill Jordi Rubi\xc3\xb3 i Lois amb edicions modernitzades el 1976 i 1982.\n_START_SECTION_\nEdicions\n_START_PARAGRAPH_\nLa CDU actual en la seva versi\xc3\xb3 completa, l'anomenat Master Reference File (MRF), est\xc3\xa0 format per unes 68.000 subdivisions, \xc3\xa9s accessible mitjan\xc3\xa7ant una base de dades MySQL, i nom\xc3\xa9s n'existeix una versi\xc3\xb3 en angl\xc3\xa8s. En general s'usen versions m\xc3\xa9s redu\xc3\xafdes i abreujades, aix\xc3\xad com adaptacions a diferents entorns i unitats d'informaci\xc3\xb3. Les edicions d'abans de 1992 depenien de la Federaci\xc3\xb3 Internacional de Documentaci\xc3\xb3, per\xc3\xb2 les darreres edicions de 1995, 2000 i 2004 ho fan del Consorci de la CDU.\n_START_SECTION_\nFuncionament i estructura\n_START_PARAGRAPH_\nEl seu funcionament es basa a estructurar els conceptes mitjan\xc3\xa7ant decimals (0-9) que, a partir de deu grans classes generals, es van subdividint en classes m\xc3\xa9s espec\xc3\xadfiques, en un proc\xc3\xa9s que es pot ampliar i que per la seva flexibilitat permet noves incorporacions. Respecte a la Classificaci\xc3\xb3 de Dewey, la CDU va incorporar la possibilitat de combinar diverses mat\xc3\xa8ries, aix\xc3\xad com l'\xc3\xbas de taules auxiliars i facetes."